Fossesholm langt bak i comebacket – Hustad knuste konkurrentene i NM
Sofie Nordsveen Hustad (27) gikk inn til et sterkt gull på 10 kilometer i langrenns-NM. Helene Marie Fossesholm tok sine første stavtak i konkurranse på ett år. Kjelsås-løperen Hustad vant to gull i junior-VM i Kasakhstan i 2015, men har siden vært en anonym skikkelse i langrennstoppen. Hun har bare gått ett verdenscuprenn. Debuten kom i Holmenkollen i mars 2015, da hun ble nummer 46 på tremila. 27-åringen hadde en 8.-plass som beste plassering i NM før torsdagens renn på Beitostølen. Der knuste hun konkurrentene. – Jeg tenkte at jeg hadde startet for hardt, men så følte jeg meg bedre og bedre. Hele familien kom og gjorde at det nesten føltes som hjemmebane. Det er julaften og nyttårsaften. Jeg har hatt mange år der jeg har vært helt ute av det, sa Hustad til NRK. Julie Bjervig Drivenes tok sølv, 32 sekunder bak vinneren, mens Silje Theodorsen sikret bronsemedaljen. Fossesholm tilbake Helene Marie Fossesholm leverte en forsiktig åpning, men hadde god heng på pallplass etter halvgått løp. På siste halvdel tapte hun noe tid og greide ikke blande seg inn i toppen. Hun endte som nummer ti, 56 sekunder bak Hustad. – Jeg kunne hatt det bedre, absolutt. Det var ikke helt den samme følelsen jeg har hatt på trening. Det var litt kjedelig. Den syregrensa kom fortere enn jeg hadde tenkt. Jeg var ikke bedre, men jeg hadde håp om en litt bedre dag, sa Fossesholm til NRK. – Det er gøy å være tilbake, fortsatte hun. 19. februar for rett over ett år siden var sist gang Fossesholm var i aksjon i konkurranse. Helsetrøbbel 22-åringen valgte i fjor høst å ta en pause som konkurranseløper. Årsaken var at hun over tid ikke hadde følt seg bra, hverken fysisk eller mentalt. For landslagssjef Sjur Ole Svarstad var det viktigste at Fossesholm nøt torsdagens opplevelse. – Skigleden er der, helt klart. Å gå et dårlig skirenn er ikke det som knekker skigleden. Det er morsommere å gå et skirenn når kroppen og alt spiller på lag, men det er en idrett jeg driver med som krever at kroppen har en bra dag. Alle dager er ikke like bra, og det er en del av sjarmen med idretten, sier hun til NRK og legger til: – Selv om det er mitt første skiløp og det er en seier å være tilbake, så må det være lov å være skuffet, sier Fossesholm. Fredag er det sprint på Beitostølen. Lørdag venter 20 km med skibytte før NM-helgen avsluttes med stafett søndag. NM del to går på Lillehammer om en måneds tid.
Sofie Nordsveen Hustad (27) vant gull i langrenn-NM på 10 kilometer Hustad, tidligere junior-VM gullvinner, har vært anonym i langrennstoppen men vant altså overlegent på Beitostølen Helene Marie Fossesholm konkurrerte for første gang på ett år Fossesholm hadde pause på grunn av helseproblemer NM fortsetter med sprint, 20 km skibytte og stafett på Beitostølen